Ikatan sahabat kukuh tiga dekad
Kuala Lumpur: Tempoh perkenalan tiga sekawan ini sudah menjangkau lebih 30 tahun, namun ikatan persahabatan mereka tetap utuh terjalin sehingga kini.Bermula sebagai jiran, Rahana Manan, 67, Azizah Buang, 64, dan Zuraidah Adnan, 62, menjadi rapat, malah usia bukan halangan untuk mereka menghabiskan masa bersama dengan aktiviti kegemaran seperti jalan-jalan cari makan atau food hunting selain bercuti dalam negara.Gelagat tiga wanita itu dapat dilihat menerusi perkongsian video aktiviti dilakukan mereka di akaun TikTok, The Pretty Mamas.Meninjau ruangan komen, rata-rata netizen kagum melihat persahabatan dan menyukai gelagat mereka tampak sporting seperti orang muda walaupun sudah berusia serta bergelar nenek.Bercerita lanjut, Zuraidah atau mesra disapa Aunty Zu berkata, dia dan dua rakannya  berjiran di Bandar Tun Razak, Cheras, di sini, sejak anak mereka bertiga masih kecil.Menurutnya, mereka sudah lama berkenalan, tetapi tiada kesempatan sebelum ini kerana sibuk menguruskan anak dan keluarga."Kami suka makan dan sebab itu suka pergi kafe atau kedai makan untuk cuba nikmati makanan di situ terutama bila tengok maklum positif daripada mereka yang pernah datang sebelum ini."Kebiasaannya, kami akan keluar bersama dua hari dalam seminggu dan pernah 'jalan-jalan cari makan' sampai ke Pedas Linggi, Negeri Sembilan."Memandangkan Aunty Ann (Rahana Manan) suka memandu, biasanya kami akan naik keretanya dan paling jauh berjalan adalah ke Langkawi. Setakat ini, anak dan suami tak halang kerana faham masa kami nak berseronok," katanya.Berhubung perkongsian di TikTok, Zuraidah berkata, anaknya, Siti Nabilah Sallehudin, 27, atau dikenali sebagai Bella yang mengaktifkan akaun dan memuat naik video di platform berkenaan."Sebenarnya, kami tak ada akaun TikTok dan yang sekarang pun, anak tolong buat. Mulanya dia rakam video dan beritahu nak muat naik di TikTok."Kami ingatkan untuk santai-santai saja dan tak sangka  dapat perhatian sampai ada video kami meraih lebih sejuta tontonan dalam masa empat hari."Alhamdulillah, rata-rata komen positif dan apa yang penting mereka rasa terhibur. Terima kasih kerana sudi mengikuti kami di TikTok dan mendoakan, semoga yang baik juga berbalik kepada kalian semua," katanya.Ditanya tip mengekalkan hubungan persahabatan, Azizah atau mesra disapa Aunty Zizah berkata, perselisihan faham pasti ada, namun tidak dibiarkan berpanjangan hingga bermasam muka dalam tempoh lama."Sedangkan lidah lagi tergigit inikan pula kami. Cuma kalau terguris hati pun tak lama dan akhirnya akan menyapa orang itu."Paling penting, jangan simpan dendam dalam hati. Lagipun, kita sayangkan persahabatan kerana bukan dua atau tiga tahun berkawan, tapi sudah berpuluh tahun walaupun tak pernah ungkap perkataan sayang dengan kata-kata," katanya.Sementara itu, Rahana berkata, mereka memasang hajat untuk ke Tanah Suci bersama suatu hari nanti."Memang teringin (ke Tanah Suci). Niat pun sudah ada, cuma semuanya atas izin Allah SWT."Selagi bernyawa, kami akan terus berkawan dan lakukan apa disukai bersama, namun sentiasa beringat untuk jaga diri juga kelakuan kerana sedar umur pun sudah berapa," katanya.